
Javaslat Szombathely, MOHU MOL Hulladékgazdálkodási Zrt. textilhulladék-gyűjtési helyszíneivel és a szolgáltatási szerződéssel kapcsolatos döntés meghozatalára


Tájékoztatom a Tisztelt Bizottságot, hogy Szombathely Megyei Jogú Város Önkormányzata a lakossági textilhulladék elkülönített gyűjtésének elősegítése érdekében együtt kíván működni a MOHU MOL Hulladékgazdálkodási Zrt.-vel. A textilhulladékok elkülönített gyűjtése hozzájárul a vegyes települési hulladék mennyiségének csökkentéséhez, az újrahasználat és a hasznosítás elősegítéséhez, valamint a környezet védelméhez.
Szombathelyen jelenleg 7 helyszínen működik textilhulladék-gyűjtő konténer, nem önkormányzati tulajdonú területeken. (Zanati út 70., Bálványkő u. 3., 11-es Huszár út 210., Hollán Ernő u. 14., Gazdag Erzsi u. 10., Söptei úti hulladékudvar, Körmendi úti hulladékudvar) A lakosság számára elérhető gyűjtési lehetőségek bővítése érdekében az Önkormányzat az alábbi önkormányzati tulajdonú közterületeket kívánja ingyenesen, egyéves időtartamra rendelkezésre bocsátani gyűjtőedények elhelyezésére (1. sz. melléklet):
· Szűrcsapó utca 23. mögötti terület (2808/13 hrsz.)
· Károly Róbert utca 14/C melletti terület (9144/12 hrsz.)

A MOHU MOL Hulladékgazdálkodási Zrt. által megküldött szolgáltatási szerződés alapján a MOHU, illetve koncesszori alvállalkozója gondoskodik a gyűjtőedények beszerzéséről, kihelyezéséről, ürítéséről, karbantartásáról és szükség szerinti cseréjéről. Az Önkormányzat biztosítja az elhelyezéshez és működtetéshez szükséges feltételeket, a gyűjtőedények megközelíthetőségét, megfelelő megvilágítását, valamint környezetük karbantartását. 
Szombathely Megyei Jogú Város Önkormányzata a lakossági textilhulladékok elkülönített gyűjtésének elősegítése érdekében együtt kíván működni a MOHU-val, és a gyűjtőkonténerek elhelyezéséhez szükséges önkormányzati tulajdonú közterületeket ingyenesen kívánja – 1 év időtartamra - rendelkezésre bocsátani. 

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § b) pontja alapján 3 éves időtartamot meg nem haladó ingyenes használatot engedélyezni a gazdasági ügyeket ellátó bizottság jogosult. A Gazdasági és Jogi Bizottság az októberi rendes ülésén tárgyalja a szóban forgó területek tekintetében az ingyenes használat biztosítását.  
A közfeladat ellátását és a lakossági gyűjtési lehetőségek bővítését szolgáló együttműködés érdekében javaslom a szolgáltatási szerződés megkötését. 
Kérem a Tisztelt Bizottságokat, hogy az előterjesztést megtárgyalni és a határozati javaslatokat elfogadni szíveskedjenek!
Szombathely, 2026. október „          ”


	/: Horváth Soma :/


I.
Határozati Javaslat

…../2026. (X.27.) VISB. sz. határozat

	
A Városstratégiai, Idegenforgalmi és Sport Bizottság a „Javaslat a MOHU MOL Hulladékgazdálkodási Zrt. textilhulladék-gyűjtési helyszíneivel és a szolgáltatási szerződéssel kapcsolatos döntés meghozatalára” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 54. § (1) bekezdés 18. pontja alapján az alábbi döntést hozta:


1. A Bizottság egyetért a Szombathely, Szűrcsapó utca 23. mögötti (2808/13 hrsz.) és a Károly Róbert utca 14/C melletti (9144/12 hrsz.) önkormányzati tulajdonú területeken a textilhulladék-gyűjtőedények kihelyezésével.

2. A Bizottság javasolja a textilhulladék elkülönített gyűjtésére vonatkozó szolgáltatási szerződés megkötését a MOHU MOL Hulladékgazdálkodási Zrt.-vel, és felhatalmazza a Polgármestert annak aláírására.


Felelős:		Dr. Nemény András polgármester
Horváth Soma alpolgármester
Tóth Kálmán, a Városstratégiai, Idegenforgalmi és Sport Bizottság elnöke
(a végrehajtás előkészítéséért:
dr. Gyuráczné dr. Speier Anikó, a Városüzemeltetési és Városfejlesztési Osztály vezetője)



Határidő: 	azonnal


II.
Határozati Javaslat

…../2026. (X.28.) FKSZB. sz. határozat


A Fenntarthatósági és Klímastratégiai Szakmai Bizottság a „Javaslat a MOHU MOL Hulladékgazdálkodási Zrt. textilhulladék-gyűjtési helyszíneivel és a szolgáltatási szerződéssel kapcsolatos döntés meghozatalára” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 69. § 5. pontja alapján az előterjesztésben foglaltakkal egyetért.

Felelős:		Dr. Nemény András polgármester
Horváth Soma, alpolgármester
Németh Ákos, a Fenntarthatósági és Klímastratégiai Szakmai Bizottság elnöke
		(a végrehajtás előkészítéséért:
		dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal

